BTS

Pavadinimas

Grupės pavadinimas BTS yra korėjietiško išsireiškimo Bangtan Sonyeondan (Hangul: 방탄소년단; Handža: 防彈|少年|團), angliškai reiškiančio "Bulletproof Boy Scouts", trumpinys. Grupės pavadinimas buvo sukurtas su mintimi, jog BTS priešinsis stereotipams, kritikai bei visuomenės lūkesčiams, nutaikytiems į jaunimą tarsi kulkos, ir saugos šiuolaikinio jaunimo vertybes bei idealus. Japonijoje grupė žinoma Bōdan Shōnendan (防弾少年団) vardu, kurio vertimas panašus į korėjietiško. 2017 m. liepą, BTS paskelbė, jog drauge su Bangtan Sonyeondan arba Bulletproof Boy Scouts, pavadinimo trumpinys taip pat reiškia "Beyond the Scene". Šis pavadinimas pasirinktas norint atspindėti naują grupės identitetą. Naujoji grupės pavadinimo reikšmė parodo "BTS kaip bręstančius jaunuolius, žvelgiančius už kasdienybės ribų ir siekiančius judėti į priekį".

Artistiškumas

Septynetas kartu rašo ir prodiusuoja didžiąją daugumą savo kūrinių. Kai kurie socialiniai tinklai išskiria tai kaip vieną iš grupės sėkmės priežasčių. Ankstyvasis grupės muzikinis stilius bei įvaizdis buvo įkvėptas hiphopo. Tai galima įžvelgti "N.O." ir "No More Dream" erose. Kiek vėliau, "Danger" ir "Boy in Luv" erų metu, grupė perėjo prie R&B bei roko muzikos stilių. Narių solo dainos iš Wings albumo aprėpė įvairiausius žanrus: nuo neo soul V kūrinyje "Stigma", gospelo J-Hope dainoje "Mama" ar pianino muzikos bei repo sintezės Suga kūrinyje "First Love".
Žurnalistas Jeff Benjamin žurnale Fuse pagyrė BTS už "nuoširdų kalbėjimą apie jiems svarbias temas, nors jie ir gyvena konservatyvioje visuomenėje". Tamar Herman iš Billboard žurnalo pažymėjo, jog grupės dainose galima įžvelgti pasikartojančią tematiką. Jų "mokyklos trilogija"—2 Cool 4 Skool (2013), O!RUL8,2? (2013) ir Skool Luv Affair (2014)—kalbėjo apie "mokyklinio amžiaus jaunimo patiriamas bėdas bei rūpesčius. "Not Today" iš albumo You Never Walk Alone buvo sukurta pasipriešinti visuomenės nuostatoms bei ginti mažumas, o albumas Wings (2016) palietė feminizmo bei psichologinės sveikatos temas. Pirmoji iš keturių Love Yourself eros dalių, Love Yourself 承: Her kalba apie "meilę, draugystę, praradimą ir mirtį". Antroji dalis, devynių minučių ilgumo filmas Love Yourself 起: Wonder, buvo ir Jungkook solo dainos "Euphoria" vaizdo klipas. Trečiasis BTS studijinis albumas pavadinimu Love Yourself 轉:Tear buvo trečioji serijos dalis, kritikų girta dėl jame aptarto "išsiskyrimo sukelto skausmo." Trečiasis grupės perleistų dainų albumas Love Yourself 結: Answer buvo ketvirtoji ir paskutinė serijos dalis. Albumas buvo pagirtas dėl puikiai perteiktos Love Yourself serijos esmės ir pavadintas "BTS pasiektu magnum opus, kurį vargiai kada pasieks kitos vaikinų grupės ar atlikėjai".
BTS semiasi muzikinio įkvėpimo iš tokių atlikėjų kaip Nas, Eminem, Kanye West, Drake, Post Malone ir Charlie Puth. J-Hope solinių dainų rinkinys Hope World ir jo pagrindinis singlas Daydream buvo įkvėpti Žiulio Verno novelės Dvidešimt Tūkstančių Milių Po Vandeniu. Grupės daina "Magic Shop" iš albumo Love Yourself轉:Tear buvo įkvėpta James R. Doty memuaro Into the Magic Shop.
Pietų Korėjos prezidentas Moon Jae-in laiške BTS pagyrė grupės nuoširdumą ir kalbėjimą apie mažumas, rašydamas "Kiekvienas iš septynių grupės narių dainuoja sau būdingu būdu, pripažįsta save tokį, koks yra, bei gyvena tokį gyvenimą, kokio trokšta. Jų melodijos bei dainų žodžiai ištrina regionines, kalbos, kultūros ar nusistatymų ribas." Soompi tinklalapio redaktorė Grace Jeong teigė, jog "BTS turi ką pasakyti bei turi puikią marketingo strategiją, kuri neapleidžia korėjietiškai nekalbančių gerbėjų". Žurnalas The Wire savo straipsnyje minėjo, kad "BTS pasiekė tokias aukštumas, nes dėl savo į grupės skambesį įdedamų kūrybinių pastangų yra "kitokie" nei dauguma grupių".
Nuo pat savo karjeros pradžios, BTS savo dainų žodžiuose skleidė gausybę žinučių apie socialines problemas. Jų žodžiai kalbėjo apie Pietų Korėjos jaunuolių patiriamą kultūrinį spaudimą, verčiantį juos siekti karjeros aukštumų ir slėpti asmenines problemas. Grupės lyderis RM 2017 m. interviu Time žurnalui sakė, jog "grupė susibūrė dėl bendro noro rašyti, šokti ir prodiusuoti muziką, kuri atspindi kiekvieno muzikinį skonį bei gyvenimiškas vertybes". Grupės debiutinis singlas "No More Dream" buvo odė paaugliškai apatijai. Už savo sėkmę BTS gali būti dėkingi savo atvirumui socialiniuose tinkluose, nuoširdiems ir tiesmukiems dainų tekstams bei savo užsispyrimui, padėjusiam iš nežinomos agentūros atėjusiai grupei išsiskirti iš kitų grupių, valdomų didelių studijų, turinčių didesnį biudžetą. "Dope" atvirai švenčia nesibagiančią gyvenimo rutiną: "Over half of the day, we drown in work / Even if our youth rots in the studio / Thanks to that, we’re closer to success."

Apdovanojimai ir nominacijos

BTS labai populiarūs socialiniuose tinkluose ir , surinkę virš 300 milijonų balsų, 2017 m. gegužę pelnė populiariausio atlikėjo socialiniuose tinkluose apdovanojimą Billboard Muzikos apdovanojimuose bei tapo pirmaisiais Korėjos atlikėjais, laimėjusiais Billboard apdovanojimą. Šį apdovanojimą grupė pelnė ir 2018 m. 2017 m. BTS tapo daugiausiai dėmesio Twitter tinkle sulaukusiomis įžymybėmis, kur buvo "paminėti virš pusės milijardo kartų (502 milijonų)". 2016 m. grupė pirmą kartą pasirodė Billboard metų pabaigos tope World muzikos albumų bei skaitmeninės dainos kategorijose. 2017 m. jie užėmė 10 vietą metų atlikėjų tope, antrąją vietą geriausių grupių sąraše ir pirmąją vietą socialinių tinklų Top 50 bei World muzikos albumų topuose. 2018 m. BTS buvo apdovanoti išskirtinių pasiekimų muzikos srityje apdovanojimu Azijos apdovanojimuose. BTS taip pat tapo pirmąja Pietų Korėjos grupe, pelniusia Amerikos muzikos apdovanojimą Populiariausio Socialinių Tinklų Atlikėjo kategorijoje.
2018 m. spalį BTS Pietų Korėjos prezidento buvo apdovanoti penktosios klasės nacionaliniu ordinu už nuopelnus šalies kultūrai bei kalbai. Grupės albumas Love Yourself: Tear taip pat pelnė Grammy nominaciją už geriausią albumo įpakavimą.

Įtaka

2015 m. BTS kaip teisėjai dalyvavo K-pop šokių konkurse, vykusiame Bridge to Korea festivalyje Rusijoje. Renginys buvo skirtas reklamuoti turizmą tarp šių dviejų šalių. Jame grupė taip pat atliko kelias dainas. 2017 m. birželį Time žurnalas paskelbė grupę viena iš 25 įtakingiausių interneto įžymybių. Tiek 2017, tiek 2018 m. BTS buvo populiariausios įžymybės Twitter tinkle.
2018 m. spalio mėn. BTS pasirodė ant Time žurnalo viršelio ir buvo pavadinti "Naujosios Kartos Lyderiais". Tais pačiais metais BTS užėmė pirmąją vietą Forbes Įtakingiausių Pietų Korėjos Įžymybių sąrašę, į kurį įtraukiamos įtakingiausios ir populiariausios šalies įžymybės. Grupė taip pat tapo jauniausiais asmenimis, pelniusiais Pietų Korėjos ordiną už kultūrinius pasiekimus.
Pranešama, jog BTS į Pietų Korėjos ekonomiką kasmet įnešė po 3.63 milijardo JAV dolerių ir kad dėl grupės šalį aplanko kas tryliktas turistas. Pasak Nacionalinio Gugak centro, atsakingo už tradicinių korėjietiškų instrumentų muzikos platinimą, organizacijai teko išplėsti turimą korėjietiškų instrumentų duomenų bazę, mat po singlo "Idol" išleidimo gerokai išaugo jų paklausa tiek iš vietinių, tiek iš užsienio prodiuserių.
2019 m. sausį grupei paskelbus apie partnerystę su Mattel, kompanijos akcijos per dieną išaugo daugiau nei 8%.